**Στρατηγική Έξυπνης Εξειδίκευσης για την Κύπρο (S3 CY)**

*Επεξηγηματικό Σημείωμα*

Η ετοιμασία και η έγκριση της Στρατηγικής Έξυπνης Εξειδίκευσης αποτελεί βασική εκ των προτέρων προϋπόθεση για την αξιοποίηση πόρων από το Ευρωπαϊκό Ταμείο Περιφερειακής Ανάπτυξης (ΕΤΠΑ) και την Προγραμματική περίοδο 2014 – 2020 για την ενίσχυση της έρευνας, της τεχνολογικής ανάπτυξης και της καινοτομίας.

Η κατάρτιση της Στρατηγικής Έξυπνης Εξειδίκευσης προϋποθέτει ένα συνολικό / ολοκληρωμένο μεθοδολογικό πλαίσιο, το οποίο θα επιτρέψει τον προσδιορισμό των συγκριτικών πλεονεκτημάτων που διαθέτει η οικονομία της Κύπρου σε συγκεκριμένους τομείς ή τμήματα της αγοράς, τη συμμετοχή των δημοσίων και ιδιωτικών φορέων και σχετικών κοινωνικών συνόλων, την ανάπτυξη οράματος για το μέλλον εστιάζοντας στις στρατηγικές προτεραιότητες, το σχεδιασμό και την υλοποίηση ενός σχεδίου δράσης και, τέλος την ενσωμάτωση μηχανισμών παρακολούθησης και αξιολόγησης.

Με πρωτοβουλία του Γραφείου Προγραμματισμού την εκπόνηση της μελέτης για τη Στρατηγική Έξυπνης Εξειδίκευσης ανέλαβε ερευνητική ομάδα του Τεχνολογικού Πανεπιστημίου Κύπρου (ΤΕΠΑΚ) σε συνεργασία με το Ίδρυμα Προώθησης Έρευνας (ΙΠΕ). Την άμεση παρακολούθηση της εξέλιξης της μελέτης έχει η Επιτροπή Παρακολούθησης στην οποία συμμετέχουν, σε διευθυντικό επίπεδο, το Γραφείο Προγραμματισμού, το Υπουργείο Ενέργειας, Εμπορίου, Βιομηχανίας και Τουρισμού και το Ίδρυμα Προώθησης Έρευνας.

Την συνολική εποπτεία και τις σχετικές αποφάσεις λαμβάνει η Επιτροπή Διακυβέρνησης, στην οποία συμμετέχει αριθμός ανώτατων αξιωματούχων οι οποίοι εκπροσωπούν τόσο τα αρμόδια Υπουργεία και Υπηρεσίες του Κράτους, όσο και τον επιχειρηματικό κόσμο, τα ακαδημαϊκά και ερευνητικά ιδρύματα καθώς και άλλους άμεσα ενδιαφερόμενους φορείς.

Στα πλαίσια κατάρτισης της Στρατηγικής διεξήχθη έρευνα πεδίου μεταξύ των μηνών Ιουλίου - Σεπτεμβρίου 2013, με την συμπλήρωση ερωτηματολογίων από αριθμό επιχειρήσεων που δραστηριοποιούνται στη Κύπρο (περίπου 700) και την κατάθεση απόψεων σε προσωπικές συνεντεύξεις από γνωμηγήτορες – εκπρόσωπους βασικών τομέων της Κυπριακής Οικονομίας. Τα προκαταρτικά αποτελέσματα της εν λόγω έρευνας πεδίου θα αποτελέσουν το αντικείμενο δημοσίου διαλόγου (7 Οκτωβρίου 2013) με όλους τους ενδιαφερόμενους φορείς και, κυρίως, τους εκπροσώπους της επιχειρηματικής, ακαδημαϊκής και ερευνητικής κοινότητας της Κύπρου.